J. Mikolaj, podpredseda vlády a minister školstva SR: (2009-10-21):
Princíp celoživotného vzdelávania je dôležitým predpokladom skvalitnenia celého vedomostného potenciálu občanov. Uplatnením tohto princípu sa dosiahne rozšírenie možnosti ďalšieho odborného vzdelávania a rekvalifikácie predovšetkým strednej a staršej generácie, ktorá sa aj čoraz ťažšie uplatňuje na trhu práce. Práve celoživotné vzdelávanie s jeho flexibilitou potrebám trhu práce bude tento problém riešiť. Celoživotné vzdelávanie je potrebné vnímať ako systém vzdelávania, ktorý prostredníctvom ďalšieho vzdelávania umožňuje získať nové vedomosti, zručnosti a schopnosti doplňujúce a prehlbujúce tie, ktoré boli nadobudnuté v rámci formálneho alebo školského vzdelávania. Podiel dospelej populácie, ktorá sa v Slovenskej republike ďalej vzdeláva, je v porovnaní so štátmi Európskej únie jeden z najmenších. Za hlavné prekážky dosiahnutia pokroku v tejto oblasti je považovaná relatívne nízka kvalita programov ďalšieho vzdelávania a neexistencia uznávania výsledkov ďalšieho vzdelávania pre potreby trhu práce. Hlavným cieľom návrhu zákona je vytvoriť predpoklady na zabezpečenie fungovania ďalšieho vzdelávania ako súčasti celoživotného vzdelávania tak, aby sa zvýšila kvalita poskytovania a umožnilo sa uznávanie výsledkov vzdelávania, ktoré vedú k dosiahnutiu čiastočnej alebo úplnej kvalifikácie. Návrh zákona zároveň zavádza podporné nástroje na sprehľadnenie a sprístupnenie komplexných informácií o vzdelávacích možnostiach a potrebách pre občanov, aby sa mohli ľahšie uplatniť na trhu práce. Zákon o celoživotnom vzdelávaní popisuje predovšetkým pravidlá a postupy zabezpečovania kvality poskytovaného ďalšieho vzdelávania prostredníctvom akreditácie vzdelávacieho programu, ktorú v súčasnosti čiastočne upravuje zákon č. 386/1997 Z. z. o ďalšom vzdelávaní. Nový zákon, teda predložený, však tieto pravidlá upresňuje a postupy rozširuje. Zákon o celoživotnom vzdelávaní zavádza pravidlá a postupy pre uznávanie výsledkov ďalšieho vzdelávania na získanie osvedčenia o čiastočnej alebo úplnej kvalifikácii prostredníctvom skúšky na overenie odbornej spôsobilosti v súlade so štandardmi stanovenými v národnej sústave kvalifikácií. Možnosť udeliť absolventovi vzdelávacieho programu osvedčenie budú mať školy a vysoké školy, ktorým bude udelené oprávnenie na vykonávanie skúšky na overenie odbornej spôsobilosti. Prostredníctvom inštitútu vykonania skúšky odbornej spôsobilosti sa rozširuje možnosť udeliť osvedčenie o nadobudnutí čiastočnej alebo úplnej kvalifikácie aj inou vzdelávacou cestou ako len prostredníctvom školského alebo tzv. formálneho vzdelávania. Predložený zákon o celoživotnom vzdelávaní zavádza nové podporné nástroje na sprehľadnenie a sprístupnenie komplexných informácií o vzdelávacích možnostiach a potrebách pre občanov, aby sa mohli opäť ľahšie uplatniť na trhu práce. Prvým z nich je národná sústava kvalifikácií, ktorá je základom otvoreného systému celoživotného vzdelávania. Kumuluje v sebe opisy kvalifikačných štandardov, ktoré sú výsledkom zosúladenia výstupov vzdelávacieho systému s potrebami trhu práce, a hodnotiacich štandardov, ktoré stanovujú formu a obsah overenia nadobudnutého kvalifikačného štandardu. Ďalším nástrojom je informačný systém ďalšieho vzdelávania poskytujúci všetky relevantné informácie pre účastníkov vzdelávania, pre vzdelávacie inštitúcie, zamestnávateľov a poradcov pre celoživotné vzdelávanie. Posledným informačným nástrojom podporujúcim vzdelávanie ako súčasť celoživotného vzdelávania je systém monitorovania a prognózovania vzdelávacích potrieb, ktorý účastníkom celoživotného vzdelávania poskytuje najnovšie informácie o vývoji na trhu práce, aby tak mohli v prípade záujmu prispôsobiť svoje vzdelávacie cesty. V návrhu zákona sa v nevyhnutnej miere počíta s novelizáciou zákona č. 145/1995 Z. z. o správnych poplatkoch v znení neskorších predpisov, ako aj zákona č. 455/1991 Zb. o živnostenskom podnikaní. Zákon s účinnosťou od 1. januára 2013 ruší vyhlášku Ministerstva vnútra Slovenskej republiky o podrobnostiach obsahu teoretických vedomostí a praktických znalostí, ktoré sa vyžadujú pri prevádzkovaní živností, spôsobe vykonania kvalifikačnej skúšky a o vydaní osvedčenia o jej konaní v zmysle vyhlášky č. 470/2007 Z. z. Navrhovaná právna úprava má pozitívny dopad na štátny rozpočet a nezakladá nároky na pracovné sily a organizačné zabezpečenie, nemá vplyv ekonomický a na environmentálne pôsobenie. Jeho vplyv na zamestnanosť, podnikateľské prostredie a vplyv na informatizáciu spoločnosti je pozitívny. Navrhovaná úprava je v súlade s Ústavou Slovenskej republiky, medzinárodnými zmluvami, ktorými je Slovenská republika viazaná. Ďakujem vám pekne.